У межах мастацкай студыі стасункі вельмі тонкія і складаныя. Найперш паміж дзецьмі — важна звярнуць на сябе ўвагу, падзяліцца навінамі, спытаць парады ці вырашыць спрэчнае пытанне. Паміж выхаванцамі студыі і настаўнікам — апошняму акрамя ведання мовы жэстаў патрэбны яшчэ і мудрасць, і такт, і цярпенне. Арганізаваць дзяцей, такіх рухавых, складана (фатограф згадвае, што ў гэты паскораны рытм надзвычай цяжка было патрапіць). Галоўныя ўзаемадачыненні адбываюцца паміж творцам і яго працай — калі погляд юнага мастака звяртаецца да аркуша з малюнкам, мала што можа адцягнуць яго ўвагу. Хіба што рэзкі рух. Засяроджанасць і пагружэнне ва ўнутраную прастору поўныя і ўсёабдымныя. І тут для фатографа з’яўляецца столькі магчымасцей ухапіць гэтыя тонкія станы душы!